Polisie sê Drevin is nie vermoor | Maroela Media
Polisie sê Drevin is nie vermoor
Die polisie in Pretoria sê Richard Drevin, wat glo Vrydagaand in Hatfield Square ontvoer is, is nie vermoor nie.
'n Polisiewoordvoerder, ao. Annabelle Middleton, sê die polisie ondersoek nie langer 'n klag van moord nie. "Ons vermoed geen vuilspel nie." Middleton sê Drevin (23) se oorsaak van dood is nie bekend aangesien die uitslag van 'n nadoodse ondersoek nog nie beskikbaar is nie. Drie mans is vroeg Dinsdagoggend in Eersterust in hegtenis geneem in verband met Drevin se dood. Winslow Elrico Isaac (22), Vaughn Herrings (23), en sy broer Enrico Herrings (20) het Woensdag in die hof verskyn waar aanklagte van moord en roof voorwaardelik teruggetrek is. Drevin se selfoon is in hulle besit gevind. Drevin, 'n IT-konsultant by PricewaterhouseCoopers, se liggaam is Dinsdagoggend in die Tshwane-distrikshospitaal gevind. Die polisie het intussen bevestig dat Drevin omstreeks 3:00 Saterdagoggend op die hoek van Festival- en Pretoriusstraat en Hatfield gevind en hospitaal toe geneem is. Hy is kort na 6:00 dood verklaar. Drevin is glo Vrydagnag in Hatfield ontvoer. Sy ma, Lynette het vroeër aan Maroela Media gesê dat 'n vreemde persoon haar seun se selfoon geantwoord het toe vriende hom probeer bel het. "Hy het vir hulle gesê Richard is siek en dat hy in die badkamer is. Toe hulle daar kom was hy egter nie daar nie en toe hulle weer bel het die persoon gesê Richard is saam met hulle by 'n ABSA-OTM." Richard se foon was sedert Saterdagoggend af en is daar glo twee kontantonttrekkings uit sy bankrekening gemaak.
Drevin se pa, Gunther, het vroeër 'n emosionele boodskap geplaas op 'n Facebook-blad wat geskep is na sy seun se verdwyning. "Ons Hemelse Vader het Richard Drevin vir 23 jaar aan ons geleen. Ons was gelukkig dat hy totdat hy vanjaar begin werk het by ons in die huis gebly het. Hy het sy lewe voluit gelewe en het Vrydag nog laat weet hoe opgewonde hy is oor die projekte waarop hy Maandag sou begin werk het. Sy plek in ons huis is nou leeg maar hy sal altyd sy plek in ons harte vol sit." Drevin laat ook sy 20-jarige sussie en 8-jarige boetie agter. Sy ouers is albei dosente in rekenaarwetenskap op die Noordwes-Universiteit se Potchefstroom-kampus.